Hol mwas bè yó se,
nit le Jisas lemwót bè gónô Kyafas mógów le ebè gónô bong yóm gubérnor.
Okóm kul yó kem Ju wen glalen yó,
là hyuhen bè kul hlau ke husek le bè gónô yóm tau là Juhen.
Ke yó tô nmò le,
là bud le mólós kun,
ne là kô le gemken bè yóm mò ken le bè Kdaw Khius.
Yó nmò Gubérnor Paylét,
hewà ebélê le,
ne snólóken bélê le,
monen,
“Tedu duón ye du tau ni?”
Ne mon le se,
“Ke là sidek nmoen nim tau ni,
là kô nit me du ebéléem.”
Ne mon Paylét se,
“Tódô nwit ye ne,
ne tódô yu kmukum du,
hlan ye bè kuy hlau.”
Bud mon le se,
“Laen dù kwalis me hmatay tau kum.”
(Yóm udél le yó deng gónón dohò yóm tehe eles ktulón Jisas du yóm kmò angat katayen.)
Bud husek elem gónô bongen Paylét,
htabahen Jisas,
snólók Paylét béléen,
monen,
“Uu kô tau hol geta bè yó kem Ju?”
Wen se snólók Jisas,
monen,
“Lemwót bè kóm kehedem kô yó,
duhen ke wen tau tmulón du kóm?”
Bnalà Paylét se,
monen,
“Tauhe Ju kô dou du?
Hono kem kóm dumu Ju se yóm mit kóm edini ni,
dalang se yó kem geta bè yó kem gel demsù ebè Dwata.
Tedu de deng nmoem?”
Bnalà Jisas se,
monen,
“Yóm benwu dou nogot,
sundu benwu te tonok du.
Ke ni se yóm dou benwu nogot,
nofin le o yó kem tau nogotu anì là kenfô le do yó kem Ju wen glal le yó.
Là kô na a ni du yóm benwu dou nogot.”
Mon Paylét se,
“Ke lómón se yó,
tauhi hol geta kô?”
Bud mon Jisas se,
“Tahu se yóm monem yó,
tauhe hol geta.
Yó se gónóhu sut lem benwu ne hbaling tau anì naw e tulón yóm hol ktahuhen.
Yó se tau móyô lemolò yóm ktahuhen,
yó se yóm tau móyô hmungol yóm dou tulón.”
Mon Paylét se,
“Tedu de yóm ktahuhen.”
Omin Paylét bud hewà ebè yó kem Ju,
monen mò kul,
“Laen kô dù salà tonu béléen dou nim tau ni ke mò gónóhu hmatay du.
Bè sana kuy gel adat bè Kdaw Khius,”
monen,
“sal sotu tau bnanggù gel hewau bélê ye.
Móyô ye kô ke hewau bélê ye yóm tau hol geta bélê ye yu kem Ju?”
Deng le mom gotu hetê yó kem tau,
mon le,
“Béem hewà yóm tau yó.
Barabas dé hewaem.”
(Nim Barabas ni,
sotu tau gel mulé udin.)